
	dėl uab"birštono vandentiekis"metinio finansinių  ataskaitų rinkinio ir metinio pranešimo už 2013 metus

	


2014 m. kovo  10 d. Nr. 3-6
                                                                   Įžanginė dalis

                 Birštono savivaldybės kontrolierė Zita Pranckevičienė, vadovaudamasi Birštono savivaldybės tarybos 2013-04-26 d. sprendimu Nr. TS-71 „Dėl UAB „Birštono vandentiekis“ 2012 metų ūkinės veiklos“, ir vykdydama 2014 metų veiklos planą, atliko UAB „Birštono vandentiekis“ (toliau – Bendrovė) 2013 metų finansinių atskaitų rinkinio t. y. balanso, pelno (nuostolio) ataskaitos, nuosavo kapitalo pokyčių ataskaitos, pinigų srautų ataskaitos, aiškinamojo rašto  ir metinio pranešimo auditą. Auditas apėmė Bendrovės veiklos laikotarpį nuo 2013-01-01 iki 2013-12-31. Šis metinis finansinių ataskaitų rinkinys parengtas pagal Lietuvos Respublikoje galiojančius teisės aktus, reglamentuojančius buhalterinę apskaitą ir finansinių ataskaitų sudarymą bei Verslo apskaitos standartus. Už šio finansinio ataskaitų rinkinio ir metinio pranešimo parengimą ir teisingą pateikimą yra atsakinga Bendrovės vadovybė. Savivaldybės kontrolierės pareiga, remiantis atliktu auditu, pareikšti nepriklausomą nuomonę apie šį finansinių ataskaitų rinkinį ir įvertinti, ar metiniame pranešime pateikti duomenys atitinka metinių finansinių ataskaitų duomenis. Ryšium su metinių finansinių ataskaitų rinkinio auditu Bendrovės vadovybė patvirtino, kad reikšmingų įvykių, neatspindėtų finansinėse ataskaitose, kurie galėtų turėti įtakos 2013 metų finansiniams rezultatams, nuo finansinių metų pabaigos iki finansinių ataskaitų rinkinio sudarymo datos neįvyko. Auditas atliktas vadovaujantis Tarptautiniais audito standartais ir remiantis pagrindiniais veiklos principais  t. y. nepriklausomumo, sąžiningumo, objektyvumo, profesinės kompetencijos, konfidiansialumo ir atsakomybės visuomenei. Audito ataskaitą pateikiu, kaip dalį visos audito  darbo apimties, ir apibūdinu atlikto audito rezultatus. Šioje ataskaitoje yra pateikti tik tie reikšmingi dalykai, kurie pastebėti audito metu, ir aptariami audito metu nustatyti įmonės valdymui ar priežiūrai svarbūs dalykai, o nepriklausoma nuomonė apie finansinių ataskaitų rinkinį pateikiama audito išvadoje. Planuojant ir atliekant metinių finansinių ataskaitų rinkinio auditą nėra siekiama nustatyti visus įmonės valdymui ar priežiūrai svarbius dalykus.
                                                Audito subjektas ir objektas


Audito subjektas – UAB „Birštono vandentiekis“.


Audito objektas – Bendrovės 2013 metų finansinių atskaitų rinkinio ir metinio pranešimo vertinimas.


Bendrovės adresas – N. Silvanavičiaus g. 2, Birštonas, įmonės kodas 152812840, steigėjas Birštono savivaldybės taryba, atsiskaitomosios sąskaitos Swedbank bankas ir AB Šiaulių bankas. Pagrindinė Bendrovės veikla numatyta įstatuose, kurie patvirtinti Birštono savivaldybės tarybos 2012 m. gruodžio 21 d. sprendimu Nr. TS-235, yra vandens nugeležinimas ir tiekimas Birštono miesto Birštono vienkiemio, Nemajūnų, Geležūnų, Bučiūnų gyvenviečių gyventojams, ir įstaigoms; nuotekų šalinimas ir valymas įmonėms ir gyventojams bei į valymo įrengimus paduodama ir UAB Prienų vandenys nuotekos, kurios pilnai biologiškai išvalomos. Už nuotekų valymą UAB Prienų vandenys apmoka pagal patvirtintą kainą. Bendrovė turi vandens nugeležinimo stotį. Tiekiamas vanduo yra 100 proc. nugeležinamas. Be pagrindinės veiklos Bendrovė uždirba pajamų iš kitos veiklos t.y. finansinės-investicinės veiklos (palūkanos už terminuotą indėlį ir kt.) už bokšto nuomą ir sunaudotą elektros energiją telekomunikacijų bendrovėms, nuotekų ištraukimą iš individualių namų kanalizacijos šulinių, teritorijos išnuomavimą.

Bendrovės valdymo organai yra visuotinis akcininkų susirinkimas (Birštono savivaldybės taryba), valdyba ir administracijos vadovas. Birštono savivaldybės tarybos sprendimai prilygsta visuotinio akcininkų susirinkimo nutarimams. Bendrovės veiklą organizuoja ir vykdo administracijos vadovas. Įmonės vadovas Cezaras Pacevičius dirba nuo  2008-01-15, vyr. buhalteris Vytautas Padelskas dirba nuo 2005-08-26.

Audito tikslas

Audito paskirtis yra įvertinti Bendrovės vidaus kontrolę, įskaitant finansų valdymą, turto valdymo ir naudojimo teisėtumą ir pareikšti nepriklausomą nuomonę dėl finansinių ataskaitų rinkinio ir kitų ataskaitų tikrumo ir teisingumo už 2013 metus, taip pat įvertinti, ar 2013 metų Bendrovės finansinių  ataskaitų rinkinyje  nėra reikšmingų iškraipymų ir ar finansinės ataskaitos visais reikšmingais atžvilgiais atitinka pripažintus apskaitos principus ir Bendrovės įstatus ir, kad ataskaitos tikrai ir teisingai atspindi Bendrovės turtą ir įsipareigojimus bei finansinę būklę ir rezultatus, ar atliekant ūkines operacijas nepažeisti teisės aktai, ar apskaita tvarkoma ir finansinės ataskaitos yra parengtos pagal Lietuvos Respublikos galiojančius teisės aktus.               
                  Bendrovės vadovybė yra atsakinga už tinkamą apskaitos politikos parengimą ir vykdymą; už tinkamą vidaus kontrolės sistemos organizavimą, kad būtų užkirstas kelias apgaulei, klaidoms ir įstatymų bei kitų teisės aktų pažeidimams; už metinio finansinio ataskaitų rinkinio sudarymą, bei tinkamą apskaitos įrašų, pakankamai tiksliai bet kokiu laikotarpiu atskleidžiančių finansinę būklę, tvarkymą jų tikslumą, išbaigtumą ir pagrįstumą.
Audito procedūros


Auditas atliktas dokumentinės kontrolės metodu ištisiniu būdu. Audito metu naudotos procedūros: tikrinimas, skaičiavimas, stebėjimas, apklausa, patvirtinimas, auditinės ir kitos procedūros. Vykdant auditą atlikta Bendrovės ir jos aplinkos, įskaitant apskaitos sistemos ir vidaus kontrolės, analizę su tikslu įvertinti reikšmingų finansinių ataskaitų informacijos iškraipymo riziką.
                                                                  Audito apimtis

Siekiant gauti audito tikslams reikalingų įrodymų, susipažinta su Bendrovės veikla ir organizacine struktūra, apskaitos sistema, vidaus kontrolės aplinka, nustatytos svarbiausios audito stitys: ilgalaikio turto, pajamų ir sąnaudų patirtų įmonės veiklai vykdyti. Bendrovės buhalterinės apskaitos sistema ir vidaus kontrolės patikrinimas buvo atliktas apsiribojant tik tais būtiniausiais aspektais, kurie buvo reikalingi pareikšti nuomonę. Auditas buvo planuotas taip, kad galima būtų, atskleisti buhalterinės apskaitos trūkumus ir vidaus kontrolės sistemoje pasitaikančias silpnąsias vietas ir trūkumus. Tikrinimo procedūros buvo nukreiptos į tas sritis metinėse finansinėse ataskaitose, kuriose buvo pareikalauta daugiausia lėšų ir kurios svarbios Bendrovės valdymui. 
                  Auditas buvo planuotas ir atliekamas taip, kad suteiktų galimybę išanalizuoti Bendrovės veiklą siekiant gauti audito tikslams reikalingus įrodymus.

                  Bendrovės vadovybė laiku pateikė dokumentus ir būtiną informaciją, reikalingus auditui atlikti ir atsakė į visus pateiktus klausimus.


Patikrinta Bendrovės 2013 metų balanso straipsnių analitinė ir sintetinė apskaita. Testais patikrintos pajamos ir sąnaudos bei ištirta jų pripažinimo tvarka apskaitoje. Ištirta ūkinės operacijos nuo atsargų įsigijimo iki nurašymo bei veiklos sąnaudų apskaitos. Įsitikinta ar visi įrašai susiję su 2013 metų veikla yra apskaityta finansinių  ataskaitų rinkinyje.


Patikrinimo metu buvo peržiūrėta finansinių ataskaitų rinkinio parengimo procedūros bei dokumentai, patvirtinantys pateiktą informaciją, įsitikinta turto nuosavybe, buvimu ir įvertinimu. Patikrinta ar Bendrovės įsipareigojimai ir įsiskolinimai užfiksuoti pirminiuose dokumentuose yra tinkamai atspindėti metiniame finansinių ataskaitų rinkinyje. 
                                        Finansinių ataskaitų rinkinio tikrinimo rezultatai
                  Patikrinimas buvo paremtas užfiksuotų ūkinių operacijų pirminiuose dokumentuose atitikimu registrų duomenims bei iš jų sudarytoms finansinėms ataskaitoms. Įsitikinta, kad patikrinimo metu gauta pakankama, garantija, kad finansinių ataskaitų rinkinyje nėra reikšmingų klaidų ir netikslumų, metinis finansinių ataskaitų rinkinys visais reikšmingais atžvilgiais teisingai parodo UAB „Birštono vandentiekis“ 2013 m. gruodžio 31 d. būklę ir veiklos rezultatus, pinigų srautus bei grynojo turto pokytį pagal Lietuvos Respublikoje galiojančius Verslo apskaitos standartus. Patikrinimo metu ištirta pateiktos 2013 metų Pelno (nuostolių) ataskaitos, kurioje pateikti duomenys apie uždirbtas pajamas ir patirtas sąnaudas per ataskaitinį laikotarpį, nurodytas ataskaitinio laikotarpio ir galutinis rezultatas.
                 Bendrovės finansinių atskaitų rinkinys parengtas vadovaujantis Lietuvos Respublikos Buhalterinės apskaitos įstatymu bei Verslo apskaitos standartais. Ataskaitiniais metais Bendrovėje buvo atnaujinta apskaitos politika, patvirtintas naujas sąskaitų planas, pagal kuriuos atliekamos buhalterinės operacijos paruoštuose registruose kompiuterinėje programoje „Edrana“.
               Savivaldybės kontrolierės nuomone Bendrovės taikoma apskaitos politika visais reikšmingais atžvilgiais atitinka pavyzdinį Verslo apskaitos standartų sąskaitų planą, Verslo apskaitos standartus bei kitų galiojančių teisės aktų reikalavimus.

                 Per 2013 metus Bendrovė gavo 1792739 Lt. pajamų tame tarpe 1717337 Lt iš pagrindinės veiklos, 71119 Lt pajamų iš kitos veiklos (bokšto nuoma telekomunikacinėms bendrovėms ir elektros energija ryšių įstasigoms bei pajamos už metalo laužą) ir 4283 Lt. finansinės veiklos pajamų (terminuotas indėlis). Lyginant su 2012 metais pajamos iš pagrindinės veiklos 208659 Lt padidėjo, pajamos iš kitos veiklos 17889 Lt padidėjo, pajamos iš finansinės veiklos  1174 Lt sumažėjo. Bendrovės pardavimo savikaina už metus 1196038 Lt veiklos sąnaudos 583942 Lt, kitos veiklos sąnaudos 14254 Lt, netekimai 6 Lt, iš viso sąnaudos 1794240 Lt, lyginant su 2012 metais pardavimo savikaina 110475 Lt padidėjo, veiklos sąnaudos 31812 Lt sumažėjo, kitos veiklos išlaidos 747 Lt sumažėjo. Sąnaudose 792547 Lt (44,17 proc.) sudaro darbo užmokesčio ir soc. draudimo išlaidos, 268038 Lt (14,94 proc.) sudaro ilgalaikio turto nusidėvėjimo išlaidos, 314713 Lt (17,54 proc.) sudaro elektros energijos sunaudojimo išlaidos, sąnaudos autotransportui  sudaro 58292 Lt (3,25 proc.) ir t. t. 2013 metų Bendrovės veiklos rezultatas yra 1501 Lt nuostolis, įvertinus ankstesnių metų veiklos rezultatą, bendras metų rezultatas yra 149747 Lt nuostolis. 
          Bendrovės naujos geriamojo vandens tiekimo ir nuotekų tvarkymo paslaugų kainos, bei pardavimo kaina nuo 2013-08-01 d. padidėjo. Naujos kainos buvo patvirtintos Birštono savivaldybės tarybos 2013-05-31 d. sprendimu Nr. TS-97.

          Per 2013 metus Bendrovėje įsigyta ir įvesta į eksploataciją ilgalaikio materialaus turto už 179387 Lt, iš jų vandentiekio tinklai Jaunimo g. Birštone už 159800 Lt, nupirkta kompiuteris už 1860 Lt, vandens skaitliukų pastatymas ir keitimas už 11620 Lt, nupirkta krūmapjovė už 2202 Lt, motorinis pjūklas už 1880 Lt ir kavos virimo aparatas už 2025 Lt., suteikta 500 Lt labdara Birštono meno mokyklai.
           Bendrovėje, valdybos sprendimu apmokestinama  pažymų išdavimas už Birštono savivaldybės sprendimu priimtų lengvatų suteikimą dėl vietinės rinkliavos už komunalinių atliekų surinkimą gyventojams, pagal paslaugų įkainių sąraše, numatytą įkainį už pažymos apie vandens suvartojimą ir kitais klausimais  išdavimas, tai neatitinka tų gyventojų, kurie neturi centralizuotų vandentiekio tvarkymo tinklų.
           Bendrovėje atostoginių kaupimo rezervas yra 140120,49 Lt. Patikrinus atostogų suteikimą darbuotojams ir atostogų rezervo paskaičiavimą, nustatyta, kad Bendrovėje vienas darbuotojas nepasinaudojęs kasmetinėmis atostogomis nuo 2004 metų, du darbuotojai nuo 2010 metų ir trys darbuotojai nuo 2011 metų, tai neatitinka Lietuvos Respublikos darbo kodekso, Lietuvos Respuplikos darbuotojų saugos ir sveikatos įstatymo ir kitų teisės aktų reikalavimų, dėl atostogų suteikimo darbuotojams.
            Bendrovės vadovybė supažindinta su audito metu nustatytais neatitikimais, nurodyta juos ištaisyti bei nekartoti ateityje.
             Patikrinus Įmonės balanso duomenis nustatyta, kad įsiskolinimai ir kiti įsipareigojimai yra tinkamai atspindėti metinėse ataskaitose, visi debitoriai ir kreditoriai 2013-12-31 dienai yra realūs ir suderinti. 
             Atliekant 2013 metų finansinių ataskaitų auditą įvertinta Bendrovės veiklos rizikos veiksniai, vidaus kontrolės rizikos veiksniai, kurie galėtų turėti įtakos vertinant finansinių ataskaitų rinkinio sudarymą ir pateikimą.

             Vadovybė yra atsakinga už finansinės atskaitomybės parengimą ir pateikimą pagal teisės aktais nustatytus reikalavimus. Vadovybės atsakomybė yra sukurti, įdiegti ir palaikyti vidaus kontrolę įstaigoje, kuri yra svarbi tam, kad finansinis ataskaitų rinkinys būtų parengtas ir teisingai pateiktas be reikšmingų informacijos iškraipymų, galinčių atsirasti tiek dėl apgaulės, tiek dėl klaidos. Vadovybė taip pat yra atsakinga už tinkamos apskaitos politikos parinkimą ir taikymą bei apskaitinių įvertinimą, kurie yra pagrįsti tomis aplinkybėmis, atlikimą. 
             Vertinant vidaus kontrolės būklę Bendrovėje, nepastebėta kokių nors reikšmingų informacijos iškraipymų ar kitokių faktų, dėl ko būtų reikėję koreguoti metinius rezultatus ar kitus duomenis metinėse ataskaitose.

Bendrovė savo veikloje vadovaujasi Akcinių bendrovių įstatymu, Vyriausybės nutarimais, kitais teisės aktais, Birštono savivaldybės tarybos sprendimais ir Bendrovės įstatais.  
                  Bendrovės įstatinis kapitalas ir akcijų skaičius lyginant su 2012 metais nesikeitė ir 2013-12-31 yra 8183522 Lt. Visos akcijos 100 proc. priklauso Birštono savivaldybės tarybai. Ilgalaikio turto apskaita kompiuterizuota, kiekvienam ilgalaikio turto vienetui priskirtas inventorinis numeris. Pagal Bendrovės direktoriaus patvirtintą tvarką, bendrovės ilgalaikiu materialiu turtu laikomas turtas, kurio vertė didesnė kaip 1000,0 Lt ir kuris dėvisi ilgiau negu vienerius metus. Ilgalaikio materialiojo turto nusidėvėjimas skaičiuojamas tiesiogiai proporcingu metodu, likvidacinė vertė lygi 1,0 Lt., amortizacijos (nusidėvėjimo) sąnaudos priskiriamos Bendrovės veiklos sąnaudoms.

                2013-12-31 d. Bendrovės ilgalaikis turtas likutine verte 9257257 Lt, iš jo 9158233 Lt materialus ilgalaikis turtas ir 99024 Lt ilgalaikis nematerialus turtas. Nusidėvėjimo (amortizacijos) sąnaudos priskiriamos Bendrovės veiklos sąnaudoms. Pagal Bendrovės esamą apskaitos politiką įsigytas ilgalaikis turtas apskaitoje užregistruojamas įsigijimo savikaina. Patikrinus ilgalaikio turto likučius, dėl ilgalaikio turto straipsnių vertės neatitikimų nenustatyta.

         Bendrovės trumpalaikis  turtas 2013- 12 31 d. yra 970086 Lt, kurį sudaro atsargos 25586 Lt, gautinos sumos 308964 Lt, iš jų pirkėjų įsiskolinimas 301144 Lt ir kitos gautinos sumos 7820 Lt, pinigai bankų sąskaitose ir kasoje 355536 Lt, terminuoti indėliai 100000 Lt. Pirkėjų įsiskolinimas lyginant su 2012 metais 75799 Lt sumažėjo. Didžiausi skolininkai 2013-12-31 d. kaip ir kiekvienais metais yra UAB „Prienų vandenys“ 108519 Lt, UAB „Birštono šiluma“ 77483Lt. Bendrovėje visos skolos yra  inventorizuotos.
            Peržiūrėjus balanso trumpalaikio turto straipsnius ir jų atitikimą pirminiams dokumentams nustatyta, kad apskaitytos gautinos sumos yra atspindėtos teisingomis vertėmis, realios. Apskaityti pinigų likučiai banko sąskaitose ir kasoje atitiko banko išrašus iš sąskaitų bei kasos knygos išrašus. Buhalterinė pinigų judėjimo apskaita Bendrovėje buvo vedama prisilaikant teisės aktais nustatytos tvarkos, neatitikimų šioje srityje nenustatyta.

              Ilgalaikio turto inventorizacija Bendrovėje pravesta 2013-12-01 būklei pagal Bendrovės direktoriaus 2013-11-29 įsakymą Nr 80 „Dėl metinės inventorizacijos pravedimo“, paskirta komisija atliko ilgalaikio materialaus ir nematerialaus turto, materialinių vertybių (atsargų), piniginių lėšų bei kitų balanso straipsnių metinę inventorizaciją.


Grynųjų pinigų gavimo ir išdavimo operacijos vykdomos per kasą, prisilaikant galiojančių teisės aktų reikalavimų. Surinkti gryni pinigai naudojami darbo užmokesčiui išmokėti ir ūkio išlaidoms. Per kasą dar renkami mokesčiai iš privačių namų gyventojų už sunaudotą šaltą vandenį bei už nuotekų ištraukimą. Visos kasos operacijos fiksuojamos kasos knygoje ir atitinka su kasos apskaitos registro ir suvestinio registro duomenimis. Didžiausius pinigų srautus įmonė gauna ir išleidžia per banką.


2013-12-31 dienai Bendrovės mokėtinos sumos  ir įsipareigojimai yra 221728 Lt, iš jų skolos tiekėjams 19788 Lt ir atostoginių kaupimo rezervas 140121 Lt, kitos mokėtinos sumos 61819 Lt.

                    Patikrinus darbo užmokesčio ir mokesčių skaičiavimą, nustatyta, kad Bendrovėje laikomasi teisės aktais nustatytų reikalavimų dėl darbo užmokesčio skaičiavimo ir mokesčių bei sodros įstatymų apskaičiuojant mokesčius.

Bendrovėje 2013 metais bendras vidutinis darbuotojų skaičius buvo 25 darbuotojai, iš jų administracijos darbuotojų 4, darbininkai 21, vidutinis darbuotojo darbo užmokestis 2048 Lt, lyginant su 2012 metais atlyginimo vidurkis 215 Lt padidėjo. Darbuotojams mokami priedai prie atlyginimo už papildomus darbus, taip pat už darbą šventinėmis dienomis ir naktinį darbą, premijos. Darbuotojams darbo užmokestis išmokamas kiekvieno mėnesio pradžioje už praėjusį mėnesį. Bendrovė laiku atsiskaito su VMI, VSDFV Prienų r. skyriumi.

                  Patikrinta pateiktas 2013 metų Bendrovės metinis pranešimas, kuris yra pridedamas prie audituoto 2013 metų finansinių ataskaitų rinkinio. Už šį metinį pranešimą ir veiklos planų ir prognozių prielaidas atsakinga Bendrovės vadovybė. Savivaldybės kontrolierės pareiga, remiantis atliktu patikrinimu, pareikšti nuomonę, ar Bendrovės metiniame pranešime pateikti duomenys atitinka metiniame finansinių ataskaitų rinkinyje pateiktus duomenis. Patikrinimas neapėmė veiklos planų ir prognozių tikrinimo, kitų veiklos aspektų vertinimų, kadangi tai nebuvo šio audito tikslas. Remiantis atliktu patikrinimu, nustatyta, kad 2013 metų Bendrovės metiniame pranešime nepastebėta jokių reikšmingų neatitikimų, lyginant su Bendrovės 2013 m. gruodžio 31 d. finansinių ataskaitų rinkiniu.
Savivaldybės kontrolierė



Zita Pranckevičienė
    
Susipažinau:
UAB „Birštono vandentiekis“ direktorius                                              Cezaras Pacevičius
Vyr. buhalteris

